Byggesjusk, forsinkelser og budgetoverskridelser. Håndværkerne på det nye supersygehus må lægge øre til meget.

Det tager ikke lang tid på havnen i Aalborg at finde lokale, der har mindre pæne ting at sige om byggeriet af det nye supersygehus. - Det er noget svineri, det de gør. De er for dårlige. Kort og godt, siger pensionist Lis Pedersen fra Aalborg. Der er nok af dårlige historier om det kommende supersygehus i Aalborg. Nu er håndværkernes fagforeninger blevet trætte af, at den megen kritik går ud over de enkelte arbejdere på det store byggeri. - De får simpelthen at vide: "Hvad er det for noget sjusk, du har lavet derude, og det er da mine skattekroner, der går til det." De får faktisk lidt skæld ud, forklarer Reidar Kogstad fra Byggefagenes Samvirke. Den megen kritik af de enkelte håndværkere voksede i efteråret, da det kom frem, at byggeriet af det nye sygehus blev forsinket, havde masser af fejl og overskred budgettet med over en milliard kroner. - Det har jeg det lidt skidt med, fordi jeg ved jo, at vores håndværkere står for godt håndværk i 99 procent af tiden. Der er også kiksere ind i mellem, det må vi erkende, men de skal ikke stå med ansvaret for hele byggeriet derude, påpeger Reider Kogstad. Håndværkere bliver udskammet I dag holdt Byggefagenes Samvirke møde med supersygehusets projektdirektør Martin Kjær. - Det er selvfølgelig noget, vi tager meget alvorligt, hvis vores håndværkere føler, at de ikke bliver behandlet ordentligt, siger Martin Kjær til TV2 Nord, da vi møder ham efter mødet. Både fagforeninger og bygherre er enige om, at de mange negative historier om byggeriet skaber grobund blandt nordjyderne for udskamning af håndværkerne på byggepladsen. - Vi talte om, hvad kan vi gøre sammen, for det er jo ikke kun håndværkerne, der bliver associeret, med det der går galt. Det gør mine medarbejdere også. Det gør alle rådgiverne, det gør politikerne, så det er ikke kun håndværkere. Det er desværre alle, som er involveret i det her byggeri, fortæller projektdirektør Martin Kjær. Alle parter opfordrer til, at man stopper med at lade det gå ud over de enkelte ansatte, at byggeriet af supersygehuset er løbet af sporet. - Overordnet set så synes jeg faktisk, at der er lavet rigtig meget godt håndværk herude. Det kan jeg også dokumentere. Jeg kan også finde det modsatte, men det håndterer jeg selvfølgelig med de lokale entreprenører, forklarer Martin Kjær. Så når du kigger på de enkelte håndværkere, så er  det i orden, hvad de går og laver? - Der er 250.000 kvadratmeter. Der er for 10 milliarder. Man kan godt finde noget håndværk, der ikke er i orden, selvfølgelig kan man det, slutter Martin Kjær. Det nye supersygehus i Aalborg Øst skulle have stået færdigt i 2020. Ifølge regionens eget bud lige nu, så bliver det først i 2026.